khistorydata/jeongjo-sjw-relations huggingface dataset:
정조 15년 · 목
京畿監司徐鼎修以楊根郡守宋啓來到任事馳啓敎以旣令卿面飭下送而該倅擧行太涉相反村閭繹騷害及鷄犬甚至官差劫辱婦女許多駭惡之事不一而足非獨本郡爲然隣邑亦多此弊已入於按察之行雖欲發明其可得乎當該守令等所當重勘而今番事皆以刑期無刑各圖自新爲規違令之守令則今姑勿論卿其將此有旨申加嚴飭湖西亦然云以此有旨一體下諭于錦伯而招詰捉問之際回心遷善之方畿伯己承筵敎卿其往復消詳期使遐邇之處決京鄕之用律均齊方平事一體下諭于錦伯
정조 15년 · 강
重推冬至正使金履素副使李祖源
정조 15년 · 목
冬至正使金履素副使李祖源以歲幣木欠縮令該曹罔夜下送三道差使員地方官令該府重勘領來譯官洪義福待回還從重科罪事馳啓敎以似此之弊雖曰非今斯今年前以白綿紙紙束落張事飭敎何如則才過十數年又有此狀本蓋近來專對之臣此等處不能照檢而然卿等爲先從重推考一行凡事行臺莫不糾察則些少難頉今行何其相續亦爲從重推考其餘竝依狀請施行木品如此紙束可知各別照檢無或貽笑外國事回諭査治事自廟堂嚴査指名卽爲草記事招致備郞分付近年赴燕日子之進定卽遵皇旨則今番若或因此遲滞殊非示信之意嚴飭該曹今日內定禁軍星大下送必依近年例入去事使臣處一體下諭
정조 15년 · 강
命時囚梁塤等議處
정조 15년 · 목
義禁府啓言昌原前府使梁塤原情泛稱遲晚所當請刑而曾經宣傳官請除刑推議處允之又啓言楊根前郡守李昌郁原情泛稱遲晩請刑推得情敎以除刑推議處
정조 15년 · 목
樂安郡守洪采疇進前子曰未嘗知其爾爲何狀人矣今觀相貌頗爲了了須殚竭湖治懋爲對揚之道也平澤縣監鄭養善進前予曰七事瞻誦便是文具當此捧糴方張須思善爲之道毋負面諭之意也
정조 15년 · 강
以沈晉賢李百享爲承旨
정조 15년 · 목
敎曰承旨有闕之代前望單子入之待下批牌招察任
정조 15년 · 목
敎曰諫院行公臺諫只有一人云在外中正言一員許遞前望單子入之侍下批牌招署經一司徐署經皆令當日下送而辭朝後仍爲留待事分付
정조 15년 · 강
命閑良李仁郁等直赴殿試
정조 15년 · 목
因兵曹禁軍試射入挌別單敎以禁軍矯弊草記姑爲留中者以其間多合商量欲於歲前判下而在渠輩未必爲拔貪爲當除殘爲蘇之方則名以矯弊近於文具此所以至今留中者也向日草記後卿或更聞可矯之弊亦爲草記今日試射出於奬勵之意三中五分一羽閑良李仁郁三中四分一內閑良尹敬文拔例特爲直赴殿試令宣傳官侍開門多率吹囉亦與直赴兩人待令
정조 15년 · 목
江原監司尹師國以道內癘氣又復日熾事馳啓敎以觀此狀辭癘氣之尙熾萬萬切悶況値此隆沍若不自官各別顧恤其能免於死亡未可必言念東民之事豈或息弛乎令廟堂今日內星大嚴飭該道伯使之着意救活道伯之滿瓜後仍任以其擧行之過於詳細未見其怠忍處也今於救活病民之政若有一毫泛處使此十行申諭歸於文具惠未下究道伯之不職難逭其責其所勘過亦宜倍於他道幷以此意嚴飭續當發遣按廉之行亦令知悉
정조 15년 · 강
命淸北告歉處停退代捧依前下有旨分等排批
정조 15년 · 목
平安監司洪良浩以鴨綠江上下流合氷事馳啓敎以觀此狀辭江水已皆合氷云寒威之不竝以南可推而知彼淸北諸邑穡事告歉處當寒殿屎之狀如在目前況荐飢之處甁益當俱空停退代捧亦依前下有旨分等排比無一民之損脊無一戶之流散乎卿須勿以例飭知之蚤夜惕念各別董飭毋或有一毫不謹未盡以致現發於繡行事卽爲回諭
정조 15년 · 강
領敦寧洪樂性箚陳病狀乞解諸司提擧之任賜批
정조 15년 · 목
批以愼度奉慮軍門提擧之無得兼管非不知有定式而必須辭懇始許之便成已例卿新除御營都提擧之任今姑勉副安心勿辭愼攝仍敎曰此批答遣史宮傳諭李領府事爲御營都提調
정조 15년 · 강
正言李運行避嫌乞遞賜批
정조 15년 · 목
避嫌以爲春間以當日目下事有所駭憤者而新入臺地不善周章以此之故至有請罷之議伊後銓曹又有停望之擧自玆以後臺端一步鐵限在前請命遞斥臣職批以勿辭亦勿退待
정조 15년 · 강
命罪人呂士玉等待他堂新除嚴刑得情
정조 15년 · 목
刑曹啓言殺獄罪人呂士玉等別出意見究覈論理草記事命下矣又於日次推訊之時反覆究詰東春爲正犯士玉爲干犯迷淺之見槪不外此東春則各別嚴刑期於輸款士玉之加功猛踢致傷人命一辭牢諱專欲諉罪於東春者亦極獰頑請一體嚴刑取服敎以換定正犯者諸堂之僉議也今卿云云卽卿一己之見也其在從衆之道不可遽然決折待他堂新除之時亦令出意見嚴刑得情仍具意見草記也
정조 15년 · 목
刑曹啓言罪人許涑依傳敎嚴刑一次而旣有捧供之命請上裁敎以放送
정조 15년 · 강
命文臣朔試射寘之
정조 15년 · 목
因兵曹文臣朔試射試官單子敎以日寒若此不緊寘之
정조 15년 · 강
拿處承旨申耆遞差承旨趙尙鎭
정조 15년 · 목
敎曰門鑰事體何等至重則旣放旋收暫收又還放者事未前聞該房承旨拿問處之身爲一院之長不能檢飭亦不登時引罪當該都承旨亦爲遞差
정조 15년 · 강
遞承旨李祖承李百享
정조 15년 · 목
因祖承不爲仕進敎以許遞○政院以百亨方在罷散中啓稟敎以勿施
정조 15년 · 강
有政吏曹判書李▣參判李在學進
정조 15년 · 목
以李集斗李敏釆沈煥之徐邁修爲承旨
정조 15년 · 강
以李享元爲兵曹參判前望也
정조 15년 · 강
命時囚梁塤定配李昌郁勘放申史源議處
정조 15년 · 목
義禁府啓言昌原前府使梁塤照律杖一百收贖告身盡行追奪徒三年定配私罪施行允之敎以功減一等又啓言梁塤洪川縣定配所請押送允之又啓言楊根前郡守李昌郁照律杖八十收贖奪告身三等私罪施行敎以功議各減一等又啓言珍山前郡守申史源原情泛稱遲晚請刑推得情敎以除刑推議處
정조 15년 · 강
詣景慕宮齋宿
정조 15년 · 목
具遠遊冠絳紗袍乘輿出永淸門明政門降輿乘輦出弘化門詣館前路降輦步過乘輦詣降輦所降輦乘輿詣齋殿改具冕服出就板位行再拜禮入廟內奉審省牲省器如儀訖還入齋室親押敎曰掌牲令全不識擧行節次誠駭然矣仍敎曰當該掌牲令汰去
정조 15년 · 강
初六日毓祥宮酌獻禮命親行
정조 15년 · 목
敎曰初六日毓祥宮酌獻禮每年仰體聖意而行焉今年亦當親行以此分付
정조 15년 · 강
改差禁軍別將申大謙以李明運代之口傳也
정조 15년 · 목
兵曹以大謙身病啓請改差也
정조 15년 · 목
左議政蔡濟恭曰使臣狀啓中歲幣木欠縮事誠駭怪矣臣意則決是封裹時戶曹役人輩之幻弄而且聞外封印跡宛然云以此推之亦非閪失於外邑矣予曰印跡宛然云云卽灣尹之言乎濟恭曰灣尹私書中云云矣予曰印跡若宛然則欠縮之罪當歸戶曹戶判則云何戶曹判書趙鼎鎭曰封裹時役人幻弄不無其慮而臣於書狀時見之則中路奸弊種種有之雖以今番白綿紙事言之卜馱若從使行所去之路豈至水沈之境乎濟恭曰伏見關西各鎭堡弊瘼收啓則還穀中腐朽者已發蕩減而流來反逋似難徵捧道伯邑倅之請置停捧秩者蓋不敢言蕩減故也予曰舊還萬石亦或有蕩減則久遠反逋豈可屬之停捧年年侵徵於至殘之鎭民乎至於江界兩鎭合幷事非但遞付窠之有難遽減自前設置之鎭不可革罷且此後他鎭若有民戶之凋殘則豈可次次革罷乎蠲其雜役另加撫恤凡係奠接之道着意爲之則民戶自當增加更使江倅商確好道理也鼎鎭曰項有海伯越俸之命以幾等越俸乎予曰越俸三等也予曰崔必恭有悔悟之意乎刑曹判書金尙集曰聞參判又爲開誨則還爲如前云可謂迷惑之甚矣予曰今番處分意有在焉眞贜之不可容貸者以法繩之而其餘皆欲牖迷遷善旣化許多之因而獨於此因以刑政專治未歸正而使之徑斃則前功豈不可惜乎卿須體此意善爲誨諭使之覺悟也尙集曰聖敎如是敢不仰體乎予曰舟橋之役何間當訖予舟橋堂上金文淳曰念後當完役矣予曰今番旣非新設工役似歇而物力無分定於經費衙門者乎文淳曰無分定而只鐵索造來於軍門矣予曰予意於舟橋役事雖微細之物不欲貽弊於他司鐵索所入雖些少不必取用於軍門左相量宜以穀物劃給也予敎文淳曰此後舟橋之役務從省費而如非筵稟無或分定也予曰諸將臣近前予曰以宣傳官射會事使卿等收議則意見參差無甚適當此蓋勸奬之事亦取其優等或加資或陞六則便是國試不可無定制卿等商確歸一以奏也
정조 15년 · 강
命扶餘前縣監成鼎柱李圾拿勘本邑舊逋待年豐收刷
정조 15년 · 목
左議政蔡濟恭啓言忠淸監司朴宗岳狀啓扶餘縣還穀中己酉庚戌條各穀未及收捧而皆以已捧反作己酉縣監成鼎柱庚戌縣監李圾昌禁反作之罪令攸司稟處反作穀刻期準捧而流來反逋一時幷督其勢末由待年豐收刷云矣還穀反作之該縣監幷拿問勘處反逋事卽令收捧而當此歉歲新還之外有難幷督舊逋待年豐收刷之意請分付從之
정조 15년 · 강
命高城等五邑軍布自明年純錢上納
정조 15년 · 목
左議政蔡濟恭啓言頃因高城通川價布上納時爲弊委折有所關問矣卽見該監司所報則兩邑素非產麻之地故每貿於嶺西北關宂費幾至倍篵而人情雜費則所捧後錢太斗不足襄陽杆城歙谷等邑亦非產麻之邑宜無異同云矣納布民人切痼之弊旣如是可矜五邑所納布今年則旣已辨備自明年爲始幷以純錢收捧上納事永爲定式請以此分付該道及各衙門從之
정조 15년 · 강
命死節人尹慶元故忠臣金弘翼加贈賜諡
정조 15년 · 목
左議政蔡濟恭啓言朔寧死節人尹慶元當壬辰倭賊躬冒白刃立殣行間與沈岱姜壽男諸忠臣同功一體而沈姜皆已賜諡尹則以職贈都憲故未應諡法臣意則加贈賜諡有不可已故敢達矣從之又啓言故忠臣金弘翼當丙子之亂以連山縣監從觀察使鄭世規陣于險川及賊衝突張奉冒刃罵賊不屈竟至橫死陣前其忠節足令人起敬臣謂金弘翼特命加贈賜諡宜矣從之
정조 15년 · 강
命未下直守令當日辭朝
정조 15년 · 강
改差都監中軍白東浚以申大顯代之
정조 15년 · 목
兵曹以東浚身病啓請改差也
정조 15년 · 강
永禧殿冬至祭命親行
정조 15년 · 목
敎曰永禧殿祭享用俗名日而正朝與眞殿親祭相値寒食亦與春仲朔本殿酌獻禮或多相値時此所以近年多以冬至祭親行者也今二十七日永禧殿冬至祭當親行以此分付該曹
정조 15년 · 강
命明日由逌瞻門展拜
정조 15년 · 목
敎曰明日當由逌瞻門展拜該房知悉
정조 15년 · 강
命公私書言天處無敢連書
정조 15년 · 목
敎曰先朝甲子特頒式令若曰此後章奏及凡文書言天處間字書之仍以肅廟朝故事如此爲敎近來此規廢却是豈先朝定制之盛意乎肅廟朝先朝兩朝下敎不但如此國初故事亦然觀於碑石印文可知矣此後申復舊典大小奏語及日用文簿場中試券公私印寫書册凡言天處無敢連書事令政院膽頒朝紙仍令廟堂知委京外衙門宣布坊曲
정조 15년 · 강
命舟橋所入以嶺南穀多邑作錢條中劃給
정조 15년 · 목
備邊司啓言舟橋所入鐵索物力自廟堂區劃事命下矣以嶺南穀多邑作錢條中大米一千二百石四軍門各給三百石則較諸所入優優有餘至若船艙改築所入亦以作錢米條七十石劃給之意請分付四軍門及該道允之
정조 15년 · 강
命京司徵債一體防塞
정조 15년 · 목
備邊司啓言今年外方徵債旣己限明秋防塞京司徵債亦爲一體防塞之意請分付法司允之
정조 15년 · 강
命慶尙左水營樓船三隻改爲龜船
정조 15년 · 목
備邊司啓言慶尙左水使崔東岳狀啓樓船六隻改爲龜船事有稟處之命當初設始樓爲十隻龜爲五隻必有所以然矣六隻換作似涉過多樓船十隻內三隻改爲龜船則樓龜數爻似爲適中請以此分付允之
정조 15년 · 강
判下兵曹永禧殿親祭時軍兵磨鍊草記
정조 15년 · 목
因該曹草記敎以訓局步軍六哨馬軍二哨爲先後廂禁軍二番隨駕御營廳留陣也
정조 15년 · 강
命落葉偸去漢參酌懲放
정조 15년 · 목
兵曹啓言閑雜人五名自神武門近處踰越入來落葉偸去之際二名執捉三名逃躱云逃躱三漢請令攸司捉得竝與先捉請照法重繩敎以寒如折綿綿貴如金之時以此被捉不可以越墻之當律論卿其參酌懲罪放送也
정조 15년 · 강
命時囚李圾等禁錮申耆削職放送罪人梅潤文放送
정조 15년 · 목
因圾囚單子敎以日寒如此此囚不問可知爲犯科令該府今日內考律功議區別勘放後草記○義禁府啓言罪人李圾照律告身盡行追奪又五年禁錮徒三年定配以喪前所犯收贖而功議各減一等徒二年定配收贖告身盡行追奪又五年禁錮請放送允之又啓言珍山前郡守申史源照律杖一百收贖告身盡行追奪私罪施行敎以初何心而嚴戢於禮山云爾再何故而釀成於珍山人家祠中櫝內之事若彼其詳知則法有已行未行之別又何以不卽禁斷於未行之前使倫常之變作於渠邑乎究厥擧措似剛明似昏暗恰似紫陽書中半生半死然者一言而蔽之曰厥罪惟均如許守宰豈可以尋常告身追奪之律擬方之乎不審議讞是在赴坐諸堂從重推考不識名例是在律官令該曹決杖一百罪人申史源卽爲正刑兩賊作罪地方定配仍令該曹限該邑復舊陞號間加施禁錮之典以勵他守宰當官不職納羞獻恥於朝廷者之戒又啓言前承旨申耆原情泛稱遲晩所當請刑而曾經侍從請除刑推議處允之又啓言前承旨申耆照律杖八十收贖奪告三等私罪施行敎以不當呼而徑呼放鑰其罪已不輕則焉敢旣呼旋收甘犯罪上添罪乎削職放送○平安兵使李漢豊以充軍罪人梅潤文放送一款令該曹稟處事馳啓敎以放送事回諭
정조 15년 · 목
具翼善冠袞龍枹乘輿出協陽門由建陽門出弘化門入逌瞻門詣齋殿少頃詣版位再拜禮仍詣廟內奉審還詣齋殿少頃乘輿出逌瞻門入弘化門由建陽門入協陽門還內
정조 15년 · 강
命將校朴守觀邊將除授李彥植加資
정조 15년 · 목
守禦使鄭昌順啓言頃爲南城巡審之行周覽役處則將校朴守觀李彥植終始監董最著勤勞全然無賞日後恐難激勸故敢達矣敎以朴守觀邊將除授李彥植加資也
정조 15년 · 강
召見承旨李集斗于誠正閣
정조 15년 · 목
予曰冬至祭報府何至今不爲修納云耶集斗曰卿宰堂上堂下多有坐罷之人無以排化云矣予曰遠陵則明日可以受香而祭報府之尙不修納是豈成說乎
정조 15년 · 강
重推吏曹參判李在學
정조 15년 · 목
敎曰冬至享日不遠亦有明日受香處祭報府尙不修納該曹當該堂上從重推考卿宰侍從堂上堂下差祭苟簡云不敍以下罪名竝敍用
정조 15년 · 강
命洪州營將遞付京職以前營將姑爲察任
정조 15년 · 목
忠淸監司朴宗岳以洪州鎭逃失賊漢譏捕愆限前營將洪龍運更爲決棍事馳啓敎以如是而豈有止泊之時乎時任營將遞付京職以前營將姑令仍察使之限內捉納又復愆限拿致嚴棍事回諭
정조 15년 · 강
配時囚成鼎柱于公州牧
정조 15년 · 목
義禁府啓言扶餘前縣監成鼎柱照律告身盡行追奪又五年禁錮公州牧徒二年定配所請押送允之
정조 15년 · 강
永禧殿冬至祭命親押
정조 15년 · 강
遞承旨徐邁修李集斗李鼎楑沈煥之沈晉賢以趙尙鎭李洪載金載翼李晩秀爲承旨尋遞載翼以安廷玹代之
정조 15년 · 목
敎曰差祭都承旨左承旨右承旨同副承旨幷許遞前望單子入之近聞嶺土海西獨不染於邪學百世之下猶賴先正遺風曠感倍切伊人未見宜求典刑於其後承承旨李鼎揆從二品待窠擬入邊地僉使李恒林瓜近水使改差今日政擬入先正文純公子孫奉祀人問名亦令今日政初任作窠調用○因煥之不爲仕進敎以許遞前望單子入之○因載翼解由未出敎以勿施前望單子入之
정조 15년 · 강
命禁衛都提調洪樂性總察禁將右捕將趙心泰兼察左捕將
정조 15년 · 목
敎曰差祭往還間禁衛大將都提調總察左邊捕盜大將他邊大將兼察仍佣徍未及聽傳敎依近例爲之
정조 15년 · 강
遞都總管趙宗鉉申思運安昌君燝副總管閔百舊金夢華元厚鎭姜五成李義行李欽中以具庠閔鍾顯爲都總管徐龍輔李集斗宋瑛李東顯李鎭復李義弼金履禧爲副總管
정조 15년 · 목
因總管變通草記敎以二品每云苟簡猶不知若此今日始詳知獻官亦以將臣通瀜差遣則豈有總管可擬之人乎差祭外幷許遞前望單子入之亞三銓最久人承旨中加資最久人添書以入也
정조 15년 · 강
命珍山郡守宋煥箕嚴飭上來
정조 15년 · 목
政院以珍山郡守宋煥箕催促上來事發關之意啓敎以此時守令不可一刻曠官拔例差送之後如是逡巡揆以事理極涉未安百里之任不過是往役則尤豈敢乃爾乎更自本曹嚴飭斯速上來赴任也
정조 15년 · 목
敎曰政官牌招開政又敎曰親李事體至重六曹堂上不可不備員隌享差祭人員幷許遞今日政差出待下批牌招察任○以李致中爲工曹判書鄭昌順爲知經筵洪檍爲分內醫提調李鼎楑爲兵曹參判李志淳爲禧陵參奉初仕也
정조 15년 · 강
命吏曹判書李▣越俸一等參判李在學推考
정조 15년 · 목
敎曰下敎之下極爲駭然吏判越俸一等參政政官推考
정조 15년 · 목
敎曰開城留守待開門擬薦仍令交龜後肅命
정조 15년 · 강
命隨駕軍兵甲胄除之
정조 15년 · 목
因兵曹侍衛節目敎以日寒如此亦有前例隨駕軍兵等應着甲胄者幷除之斥堠伏兵扈衛軍官有廳軍官等亦爲除之
정조 15년 · 강
遞副總管具世勣兵曹參判李享元
정조 15년 · 목
敎曰副總管具世勣許遞前望單子入之又敎曰兵曹參判許遞前望單子入之待下批牌招察任
정조 15년 · 강
命副總管徐龍輔陞品還收降補古城僉使
정조 15년 · 목
敎曰近來國綱此輩壞之有何獲罪自劃之端深夜點下侵曉出牌則乃敢偃然違拒究厥所爲萬萬駭痛副總管徐龍輔新除陞品職名還收降補古城僉使渠以何面目重入修門拜辭前陞乎仍令除朝辭騎撥赴任計其日子若過限內令師臣直於卽其地方定配後狀聞時任僉使遞付京職以爲無禮無嚴者之戒
정조 15년 · 강
命抄啓文臣中時帶兵郞人本職改差
정조 15년 · 강
命冬至陪箋差使員皆令當日下送
정조 15년 · 목
敎曰糴政方張冬至隌箋差使員皆令當日內除朝辭下送
정조 15년 · 강
以鄭存中爲開城留守備也薦
정조 15년 · 강
命高城郡守鄭國仁卽其地定配洪川縣監李始源削職
정조 15년 · 목
江原監司尹師國以高城郡守鄭國仁洪川縣監李始源爲先罷黜罪狀令攸司稟處事馳啓敎以莫重御藥蔘品之因差員守令推諉愆期有此狀聞者卿事何其巽軟乎守令所犯之如許姑捨是卿所差送者亦不過是郵官卿亦難免不察大抵民弊自民弊國體自國體事關國體處民弊亦有不暇顧者此所以微物之供御若不察則封進官之遣罷或至十餘人二十餘倅之時近來此等事太闊略故有此犯科當該差員不可罷拿而止高城郡守鄭國仁卽其地方定配至於洪川縣監李始源亦不可無加等勘罪加施削職之典卿則推考事回諭此時民事豈可一刻曠官兩邑守令之代令該曹口傳差出當日辭朝依狀請給馬下送
정조 15년 · 강
以金復根爲高城郡守申韺爲洪川縣監口傳也
정조 15년 · 강
以李勉兢李翼晉爲承旨尋遞
정조 15년 · 목
前望也○政院啓言今日齋宿當爲備員而承旨李翼晉牌不進李勉兢在外合有變通之道何以爲之敎以幷許遞今日政差出
정조 15년 · 목
敎曰副總管宋鍈差祭許遞今日政差出
정조 15년 · 강
命開城留守鄭存中罷職更卽擬薦申刻前交龜
정조 15년 · 목
政院啓言開城留守鄭存中如是逡巡不卽承膺事極未安所當重勘而本院請推外無他罰何以爲之敎以守臣無異藩臣交龜有關紀律則當日午前辭朝有命而言送於政院之說己極䙝慢又有此政院啓辭事體所在萬萬駭然當該留守鄭存中爲先罷職其代更卽擬薦使之申刻前交龜
정조 15년 · 강
以李時秀爲開城留守備薦也
정조 15년 · 강
命開城留守李時秀卽令辭朝
정조 15년 · 목
敎曰崔必恭遷善之前無得除遷雖有下敎近聞必恭優於革面特以姑不革心尙在曺中而其實則已出場且廟薦異於銓擬故點下於首望新除授開城留守李時秀卽令入來辭朝後交龜
정조 15년 · 강
以李鼎揆爲副總管李洪載爲兵曹參判前望也
정조 15년 · 목
敎曰政官牌招開政又敎曰明日動駕侍臣不可不備員在外及未肅拜三司竝許遞今日政差出○以尹行元李晩秀李義鳳爲承旨洪檍爲判尹李身晦爲執義李秉喆爲司諫權儐任長源爲掌令尹九宗爲持平金熙釆爲獻納尹悌東爲正言閔昌爀爲校理宋民載爲副校理李貞運爲修撰李集斗爲判曺參判李祖承邊得讓爲副總管
정조 15년 · 강
命箕伯狀啓還下送以擧行實蹟狀聞
정조 15년 · 목
平安監司洪良浩以停退代捧分等排比別諭旨祗受事馳啓敎以所憧憧於夙夜者卽本道民事也年來邑吏無一介自好廉財之稱而大贜小貪無邑不然生民之嗷嗷不啻若倒懸於塗炭之中每一念及豈遑寧處加之京外利竇在於賣穀於是乎民食不敷又或多積處厲民莫甚如是而民之視官長烏得不如視仇敵乎此所以屢下較戶量穀之命先從民食而除此多彼寡之弊兼欲叧行懲貪之典而穀簿一事道伯有何慳吝之端令年亦不能銳意釐正竝與去太去甚之政而其效尙無入聞且以墨倅言之吳人益趙鎭明踵相接出爲道伯者一味闔眼而枚口如是而朝令將何施乎今此祗受狀啓中所謂惕念擧行云云安知非依舊不欲惕念之前例板說話乎貪汚守令之令後更犯者若不懸首於大同門豈有一分知戢之理乎然道佰若不以實報聞則亦何以用其當律乎本道一番開闢然後民邑可以支保卿欲束帶反面於香案則叧察道內之人贜小貪勿以小而闊略無以大而咨且除非約已厭貨之人雖擧一道一竝論勘切勿顧惜而穀簿則先從京發賣毋敢與小民征利然後次及於鐵山等諸邑飢民之救活可也不如是之前雖以似此秪受狀啓逐日登聞決無循例啓下之事原狀啓還下送待依此回諭一一對揚始以擧行實蹟狀聞事自政院成送有旨于平安監司
정조 15년 · 강
許施湖西常營耗許劃之請
정조 15년 · 목
忠淸監司朴宗岳以常賑營賑耗限十年特許劃給事令廟堂稟旨分付事馳啓敎以旣與還劃條異舃於京於卿別無所損依狀請施行事回諭
정조 15년 · 강
遞宣惠堂上金文淳以金尙集代之
정조 15년 · 목
舟橋司啓言本司凡節旣有已例而都廳朴基豊稱以慣熟少不難愼雖以鐵索言之創出卜定於軍門其數夥然貽弊多端外此擧行專立渠見欺瞞爲事愚濫之習不一而足此等之人不可仍寘請爲先汰去其罪狀令該府拿問重繩敎以茍欲有如是草記之心則次對日提問也卿敢笑誤相雜初則漫漶未因諸武將首實之後荲爲茍同曰以有是而今於過次對己屢日工役已告成之後忽地投呈草記於更鼓已深之後者抑何意思乎舟橋凡事皆欲除弊不煩經費之苦心非獨本司所屬之皆知廷臣之所領會則雖微事定或外豈敢不稟擅爲乎向筵給代各軍門之擧在卿爲何等悚懼之端而又焉敢佯若不知乎若以今日筵敎爲覺夢而欲爲此草記則本司旣有都提擧當以此意言于都相使之請罪亦或一道而自請己罪放恣甚矣況朴基豊之於卿旣有親嫌拘於顏私事事顧籍馴致到此今忽臚列罪狀有若卿則全昧本事基豊獨自犯科者然亦豈誠實底道理乎卿之近日擧措不特舟橋事爲然當銓也掌賦也無不搖搖若風中之旌太不識堪任之方者已久矣前此負乘之戒飭徒歸空言本司擧行雖不過一號令間除弊者而所可悶者惠局重任又若前令尹之毀劃當觀勢差遣御史另査惠局各廳而如卿者決不可仍寘由前由後卿之罪卿當知之非不欲嚴賜處分而朝家何可替行舟橋司宣惠廳都提擧之公事乎此草記勿施更令都提擧明日草記勘罪至於基豊如渠微弁何足誅也事過後當處分矣惠堂事可悶前堂之犯罪未久新堂之僨事倍甚一向留窠殊涉非此莫可之嫌揆以國體苟且甚矣刑曹判書金尙集特差具代使之勿效近來謬習隨事誠心奉公事申飭也
정조 15년 · 강
命引儀張思恭降定刑曹吏
정조 15년 · 목
刑曹以引儀張思恭捉來崔必恭所囚處一體保囚之意啓敎以降定刑曹吏也
정조 15년 · 강
詣仁政殿月臺親押親傳番祝仍詣永禧殿齋宿
정조 15년 · 목
敎曰今日出宮二嚴後先行親押次傅廟宮陵園香祝親押處所以仁政殿月臺爲之該房知悉○具遠遊冠絳紗袍乘輿出協陽門肅章門入仁政門詣仁政殿月臺降輿詣板位親押仍親傳廟宮陵園冬至香祝○敎曰觀此代押則字樣或大或小點劃又皆欠精寧有如許事面乎專由守僕輩不善擧行之致矣承旨李晩秀曰莫重代押點劃欠精万万未安該房承旨及香官不可不重勘而本院請推外無他罰何以爲之予曰竝推考守僕事過後科治也降階祗送香祝訖乘輿出仁政門降輿乘輦出敦化門詣永禧殿門外降輦乘輿詣齋殿改具冕服就板位行四拜禮詣殿內奉審還詣齋殿○敎曰觀此兵卽望筒以李敬心爲首擬矣蓋敬心自朝家雖有滌用之擧吏判之每政輒擬柳何心腸乎吏判招致帳外査問委折以達也晩秀承命出面奏曰問于吏曹判書李▣則以爲以在京之人爲排擬故偶然首擬云矣予曰屢百兩司不患無人則雖於持正望筒必以敬心然擬此必用意而然也且敬心一自滌用之後固宜潛伏而己近或以言事觀之則顯有跳踉之跡誠不駭痛乎今玆之敎亦非永枳敬心也謂具隨政必擬之故也況今臨此地仰推第五室平蕩之治則吏判焉敢若是無憚乎更加嚴飭使之直陳委折也晩秀承命出回奏曰李▣以爲臣受恩罔極抑何心腸敢爲此負國之計乎嚴敎之下卽欲溘然無知云矣
정조 15년 · 강
遣承旨詣宗廟景慕宮受香諸處一體奉審
정조 15년 · 목
冬至節享及毓祥宮景祐宮永昭廟文禧廟冬享在明日也
정조 15년 · 강
命兵曹判書吳載純重推正郞朴命燮令該府處之
정조 15년 · 목
敎曰兵曹判書從重推考當該禁喧郎廳令該府處之
정조 15년 · 강
命吏曹判書李▣亟施不敍之典
정조 15년 · 목
敎曰昨日嚴敎之後惟當俟勘而已朝於駕前進前問候已涉唐突目下擧措萬萬寒心雖以禮使之意不欲一一索言揆以國綱焉逭重勘吏曹判書李▣亟施不敍之典
정조 15년 · 강
命挾輦槍劍軍隨入其餘還官時待令軍兵中薄着之類解送
정조 15년 · 목
敎曰日寒如此挾輦軍六十名槍劍軍二十名隨入其餘解嚴還宮時待令隨駕留陣軍兵中薄着之類依宣傳官口傳下敎解送後以其實數草記事分付
정조 15년 · 강
削舟橋堂上金文淳職
정조 15년 · 목
備邊司啓言舟橋鐵索初不稟旨任自創成都廳之罪万万駭痛而雖以堂上言之昨日草記不以事實告知於臣任自呈徹於齋殿更深之後其爲疏率顚倒莫甚都廳朴基豊之罪旣有事過後處分之敎而堂上金文淳之僨事不可寘而不論請施以譴削之典允之敎以卿以都提擧初不禁止難免不審而今於論罪之辭以疏率顚倒好題目磨勘疏率之失堇可當問備顚倒之罪只合於遞罷而已不但有罪輕律重之歎甚爲卿慨然矣
정조 15년 · 강
命領敦寧洪樂性勿待命卽爲還第
정조 15년 · 목
政院啓言卽者敦寧府錄事來言領敦寧洪樂性以爲嚴敎之下萬萬悚懍走伏金吾門外恭俟鈇銊之誅云矣敎以勿待命事遣史官傳諭又啓言又使錄事來言雖伏承勿待命之敎罪著万死益增震剝惟願遄被嚴誅云矣敎以勿待命卽爲還第事遣史官傳諭又啓言又使錄事來言伏承還第之命益不勝惶蹙此時屢瀆尤增死罪而未蒙嚴誅之前不敢退歸云矣敎以勿待命事更遣史官傳諭
정조 15년 · 강
以洪檍爲藥房提調
정조 15년 · 목
敎曰藥房提調前望單子入之
정조 15년 · 강
行永禧殿冬至祭
정조 15년 · 목
前夜四更具冕服入就板位行四拜禮詣盥洗位盥洗訖詣第一室神位前三上香獻酌大祝讀祝詣各室如初禮降復位亞獻官左議政蔡濟恭終獻官昌城尉黃仁點以次行亞終獻禮訖詣飮福位飮福降復位行四拜禮又行四拜禮詣望燎位望燎訖還入齋殿改具遠遊冠絳紗袍乘輿出紅箭門降輿乘輦入敦化門肅章門降輦乘輿入協陽門還內
정조 15년 · 강
命各司禁牌時囚放送
정조 15년 · 목
敎曰今日亞歲日也依近例各司禁牌又敎曰時囚先放送後草記
정조 15년 · 강
獻納金熙采疏陳應避之嫌乞遞賜批許之
정조 15년 · 목
熙采與大司諫金翊休有三寸叔侄應避之嫌也
정조 15년 · 목
敎曰健元陵宣陵靖陵溫陵恭陵徽陵元陵果品皆精備熟手各給木一疋穆陵果品最精備典祀官紙一卷賜給熟手加給米斗順陵果品欠精熟手令該堂次杖五十懿昭廟果品尤爲欠精熟手嚴囚令刑判各別嚴杖懲治該寺提調從重推考
정조 15년 · 강
遞副修撰吳泰賢
정조 15년 · 목
因泰賢牌不進敎以許遞
정조 15년 · 강
憲府陳啓請獻官李義行罷職賜批掌令權儐持平李尙友
정조 15년 · 목
陳啓以爲宗廟冬至祭享時監祭監察白泳鎭以爲獻官李義行不能趁時升班及其入就拜位已爲四更二點事未前有極爲駭然請獻官李義行罷職批以李義行事聞甚悚然設令義行昧禮蔑識若念朝家一心憧憧於享祀則寧有如許犯科而今其所犯若此此而若不嚴法重勘何以使職在駿奔之列者有所敬愼乎其委折招問於伊日廟司而詳知之四更一點就外位仍入就位又行四拜次詣樽所如是之際已報二點云以此所對較量事勢拜禮則似行於一點然義行之稱以吃羹啜水以致公然遲滞於前刻就拜究厥擧措可謂前所未聞義行亟施湖沿投竄之典近來臺監無非仗馬其爲貽辱於殿中之稱久矣此人以新進武臣能爲文蔭所不爲之擧職不愧於權熻林懋遠極爲可嘉此等人宣有拔例嘉奬令該曹今日內二副正口傅相換也
정조 15년 · 강
大司諫金翊休正言尹悌東避嫌乞遞賜批
정조 15년 · 목
避嫌以爲自政院以今日院啓中亟寢五啓還給事不敢捧入之意言送而臺啓停連事體至重未敢遽停矣半日相持終不捧入臣等在臺地不能守臺規旣傅旋停霎時之間擧措顚倒體例虧損喉院不諒事勢至有請推之擧以此以彼何敢仍冒乎請遞斥臣等之職批以勿辭亦勿退待
정조 15년 · 강
領敦寧洪樂性箚陳病狀仍自引賜批
정조 15년 · 목
箚略曰再昨日之事臣之罪狀岡赦矣聖度天大回加㴠貸不勝悚隕惶戲且今離次經宿冒寒將事之餘固當▣蹶趨參於翌日候班而第臣寒感跨朔彌留蠢動無路又不得趨承臣罪至此尤合万殞伏乞亟降威罰以爲不職者之戒焉批以卿其勿辭安心調攝仍命遣史官傅諭
정조 15년 · 강
刑曹參判李集斗副總管李鼎揆疏辭新資幷賜例批
정조 15년 · 강
牛峴僉使柳文養疏陳鎭弊賜批
정조 15년 · 목
疏略曰譴補有命諭之以喫若贖罪責之以還弊釐正臣聞命惶懼蒼黃赴鎭而莅任屬耳還弊民瘼未能周知探諸物情參以見聞則列鎭弊源皆由於穀多民少每當催科無告轉而之四及具勘簿未捧多至屢百由是倉穀歲縮民戶日少目今捄弊之要無出於較戶量穀故本鎭及車嶺阿耳山羊會委曲等鎭倉簿戶總考閱則車嶺一鎭百弊蝟集號曰万餘石元還而餘數不滿三千名以五百包時留而實數爲五十又有錢還之弊倉儲大縮還政無實爲列鎭之最矣大抵穀總減少然後積弊可祛糶分精約然後責捧不難今於五鎭穀簿中除却未捧停退反作腐朽等名危只以時留及今年當捧定執實總試以大中戶六五石小殘戶四三石定爲應分條則其所矯捄似不外是而如是定式申嚴分留之法餉穀可以無欠逋民可以復還矣鎭將輩亦一命吏而不畏法紀國穀姿意犯用吏卒之符同濟私倉屬之憑藉售奸實是鎭堡之通患臣愚以爲各鎭堡還穀使地方官管轄勿委鎭將糶糴必使成册報來開金字折臨時受去則擅弄之患可除矣又若民斂之弊尤極駭然名以別音收斂民間不一其端請令道帥臣凡係名色之不正者一倂減削嚴立科條則其於釐正之方亦可謂一人關捩也批以爾鎭及隣鎭還弊才見道狀又閱爾疏其所矯捄之擧豈容但己非不欲特下處分而揆以一視之政當與他各鎭均齊指劃方令廟堂益下蘇殘之方回啓以聞須以此意先諭民間俾各恃以安接尾陳各鎭堡還穀使地方官句檢事亦令廟堂稟處次陳科外徵斂杜弊事爾言甚好然如無別般科條之嚴立豈有鎭將遵行之實效此則令道帥臣往復停當具由狀聞事亦令廟堂行會該道而爲鎭民之弊穀簿付之該倅管轄戶斂付之道伯剋削則彼鎭將之掛命於殘鎭簿況考皆將握空拳而往捲亦身而歸債負積堆妻孥啼飢則於是窮斯濫而無所不爲別鑿前無之弊竇民之受困必有加而無減此不可闊略者過處大抵加分耗穀之屬給營邑卽予一副苦心而有妨於經費所係者關石荏䒣鄭重姑且寘之至於各鎭如干耗條勿論遠近諸道除非嗣歲滋穀之需以外劃給鎭將俾得沾漑未必不爲養廉之一端而眞箇捄弊似無出此但道各異例本道各鎭沾益之道果可得力於此一款乎亦令道帥臣拔例料度亦勿規規於給耗一事得其行之公私有助之策條列狀聞爾其勿辭察職
정조 15년 · 강
命巡邏牌將施賞
정조 15년 · 목
御營廳啓言去夜武監扈英哲被捉於本廳巡邏將䘚處何以爲之敎以各陵園官處頒曆次因公幹出去分明放送申飭有效本廳巡邏之如是捉納可嘉該牌將卿其施賞也
정조 15년 · 강
明日眞殿展拜後出宮黃柑命還宮後設行
정조 15년 · 목
敎曰明日當由逌瞻門展拜該房知悉又敎曰明日眞殿展拜後當出宮而門路則待下敎爲之黃柑明日還宮後遣交任設行弘文提學待開門牌招仍令通方外事分付
정조 15년 · 강
以吳載純爲弘文提學
정조 15년 · 강
有政吏曹參判李在學進
정조 15년 · 목
以吳載純爲吏曹判書徐浩修爲兵曹判書崔烜爲司諫李羽晉爲獻納李殷模爲校理沈興永爲副校理金義淳爲修撰韓光植爲副修撰吳載純爲同成均
정조 15년 · 강
命兵曹判書徐浩修斯速受符
정조 15년 · 목
因浩修再牌不進敎以與吏戶判時判異有蔡弘履事後揆地嫌避衆所共知如許情勢從前行公於銓任者果何限點下之時豈無料量而爲之乎此重臣處地義當不擇燥濕追先叔未卒之志可也聞此下敎不卽入肅非常情之所出此啓辭勿施仍以前牌催促受符
정조 15년 · 강
左議政蔡濟恭陳箚自引仍論廟署諸員等賜批
정조 15년 · 목
箚略曰因宗廟守僕始知太室享禮以四更二點行事臣不勝驚駭悚慓今因獻官之不能宿戒致有蹉失正時之事此實前所未聞莫非如臣昏憒忝居提調之任不能以禮董率之致伏願先降威罰焉獻官李義行旣命投竄無䆟更議而至若廟署諸員不卽使守僕趨告閤門臺監呈課憲臣發啓而後始達其掩匿之罪不可以罰直而止一竝罷職斷不可已憲臣之只以罷職論斷不無巽軟之失亦命譴罷宜矣批以卿何曰不能以禮董率予之誠意若使諸臣孚感豈有李義行者肆然犯罪宮隸所謂趁一點行事之說亦不可取信此所以至今悚然者其掩匿之罪諸臣惟均而旣有尹日之當該該官罷職諸官推考憲臺事依施卿其安心勿辭視事仍命遣史官傳諭
정조 15년 · 강
同副承旨李義鳳陳疏自引徑出賜批
정조 15년 · 목
疏略曰昨見院啓停連有違格式㩚例謂推矣諫臣不思自反乃反責臣其停連之同時入啓自是不易之規而申前傳啓迫曛停啓恐不可歸之事勢責人以不諒矣然平日言行見孚於人則豈有是哉有難仍冒短章徑出伏乞治臣擅離之罪批以爾其勿辭察職
정조 15년 · 강
命罪人崔必恭爲先放送每月捉來叩其眞情
정조 15년 · 목
刑曹啓言罪人崔必恭有所告達云故使之悉陳所懷則以爲沈溺耶學方死猶輕而特蒙天恩曲貸常憲慮其寒則寘諸煖室㦖其飢則命之善饋至今生活岡非國恩初雖惑信邪說若一向頑拒不覺則家而爲悖子國而爲逆臣自今以後革面改心以爲一分報若云矣今忽翻然改圖少無留難故依前保因以待處分敎以是豈感孚豚魚卽卿誠心對揚無論如此如彼頑如必恭者不推革面乃能草心又不推革心其言外之意油然有眞箇披覩之良心從前罪狀雖曰殺無赦向化歸正之後追理前罪甚非大學所謂新民之義爲先放送限京外邪學快息間每月一兩次捉來叩其眞情若於貌稽言聽之際有日覺前罪之效永爲放送仍作平民卿之實病旬日間似難供劇今則本事帖然所帶本任特爲許遞也
정조 15년 · 강
竄時囚李義行于唐津縣
정조 15년 · 강
行景慕宮冬享大祭
정조 15년 · 목
前夜四更具冕服出就板位行再拜禮詣盥洗位盥洗詣神位前三上香獻酌尊幣大祝讀祝訖降復位亞獻官左議政蔡濟恭終獻官光恩副尉金箕性行禮如儀行飮福望燎禮禮畢改具遠遊冠絳紗袍乘輿出宮大門降輿乘輦詣館前路降輦步過乘輦入弘化門降輦乘輿入明政門永淸門還內
정조 15년 · 목
承旨李亨元啓言獻納李庚運騎驢參班事體未安所當重勘而本院請推外無他罰何以爲之敎以推考
정조 15년 · 강
命杪啓文臣親試明日爲之
정조 15년 · 목
敎曰抄啓文臣今十一月朔親試明日爲之秋等試射兼行
정조 15년 · 목
政院啓言臺啓若値動駕則例以姑停呼望而昨日姑停初不呼望臺體極爲未安請兩司諸臺推考允之敎以此皆下吏不能提醒官員之致其關係則至爲不輕其在杜後弊之道諸臺不可推考而止下吏令法曺照法重治後草記
정조 15년 · 강
罷黜東里僉使金重玉
정조 15년 · 목
冬至使金履素以方物差使員東里僉使金重玉罪狀令攸司稟處馳啓敎以後弊所關豈可拿問而止罷黜也
정조 15년 · 강
許施湖南災結準許之請
정조 15년 · 목
全羅監司鄭民始以災結準許令廟堂稟處事馳啓敎以依狀請施行事回諭
정조 15년 · 강
判下兵曹毓祥宮酌獻禮時軍兵磨鍊草記
정조 15년 · 목
因該曹草記敎以以訓局步軍十哨馬軍三哨爲先後廂禁衛營留陣禁軍二番隨駕也
정조 15년 · 강
兩司合啓自引賜批大司憲具麃司諫李彥祐獻納李庚運正言朴崙壽
정조 15년 · 목
合啓以爲臺啓之値齋姑停雖曰下吏之依例呼望者臣等只信擧行終歸於莫重啓辭之無所下落不勝惶愧載懍揆以私義不容晏然請命遞斥臣等職批以出槪足矣捧納承旨推考卿等勿辭察職
정조 15년 · 강
命兩司吏照律草記勿施
정조 15년 · 목
刑曹啓言兩司吏照律重治事命下矣凡奉制書有所施行而違者杖一百兩司書吏請依此律嚴杖放送敎以如是歇治之故臺體臺啓漸歸屑越而諸臺避嫌措語之章皇亦由於歇治此草記勿施也
정조 15년 · 강
御熙政堂行杪啓文臣親試試官吳載經朴祐源鄭東浚徐龍輔李晩秀
정조 15년 · 목
試官以下行禮訖以俗學爲策題敎曰見今兩勢如此諸文臣詳細謄題後各歸私第明日製呈而明日若復快晴則試射當爲之應射入來時其各呈券事令付
정조 15년 · 목
予曰紋緞之禁不但修明先朝禁制以我國右用之需貿此尙侈之物靡財莫甚近來之人詐僞日滋如眞箇大縀之有紋雖勒令貿着決不肯爲所可切痛者婚具日用婦女所着之俗所謂可只紬有紋杭羅有紋皺紗等價稍歇於有紋大縀而緊用於常着者也年前申禁之擧政在於此數品至若軍服之大緞有紋者一號令可以禁戢而最是可只紬等物種藏卜不難購取容易而使行不能書心致察之故京外巿肆依舊行賣婚具服着非此品不欲用之此豈令前出來者至今積在而然乎凡命令不出則已旣出之後若不能行於公麼紬品之貿來則我國紀綱其可使間於隣國乎自今番更加申禁又欲觀來頭京外服着用此與否有現發則此非空中浮求之物其罪使行與灣府之當之鳥可逭乎眞贜雖未捉申禁以後首譯下送灣府嚴棍三十度回示邊人減死用次律灣校灣屬限死嚴棍捧直招以其律快施之斷不饒貸此意一禮知悉予命晚秀書冬至使處有旨曰筵敎一通後錄書送卿等祗受後與灣尹另加察禁近來邊禁蕩然使行設有嚴禁之效安知無他逕潛出之弊乎趁來年回還行別遣暗行御史帶去伶俐捕校凡係禁令物件如雜書乃紋緞各別探獀犯者如律重繩姑捨之不能致察之灣尹卽其他方限己身充軍使臣亦當重勘以此知悉惕念遵行以此別諭及筵話大書揭板於宣化堂運籌軒鎭邊軒
정조 15년 · 강
命抄啓文臣親試處所便殿爲之試射待晴爲之
정조 15년 · 목
因政院啓稟敎以使殿爲之○敎曰雨雪如此試射侍晴爲之以親試詣閤
정조 15년 · 강
政院以前假注書洪樂安問啓啓
정조 15년 · 목
政院啓言刊册何人所爲問于前假注書洪樂安以啓事命下矣洪樂安以爲臣於戊申廷對之後爲西學者嫉如仇讎聲問隔絕而月前前承旨李秀夏自湖上未適言西學事歎曰吾鄕邪書翻謄者家家有之間亦有活字印行者云故果爲泛言於大臣書中大臣旣不作答日前委送其子問臣以刊書入言根故臣答以設有刊書者吾非有司何以探得云矣臣之所言不過刊書一款欲按此事問於專治此學之人可以知之矣臺臣爲聖朝耳目之任豈其專昧於爲此學者名姓而必欲借聽於如臣聾聵臣請陳之有隨其父專對之行廣購數百卷邪書以誤年少可敎之人卽平澤縣監李承薰也丁未冬潛入洋村誑誘少年廣張其敎前持乎李基慶目擊而歸向臣憂歎卽欲上章巖討承薰卽爲驚走邪學之至此極者皆承薰之爲俑也刊書與否承薰萬無不知之理云矣敎以日前次對之特設也以闢廓之事彌綸之責面諭於大臣大臣之爲其刊册人之斯得而送子貿問於渠者大臣苦心可以見矣況諫長之疏除出而請覈刊册之人則其在衛正道熄邪說之道其言烏可不從欲從之不問於渠而何觀此對辭刊册一款曰以不得目擊竝與所傳之李秀夏而只聞傳說爲言然則渠之私書中刊册云云果以道路之傳摸索提說乎否則渠之詳說於長書漫漶於對辭者抑何故也萬一無其事而有是言渠自歸於妄率之科此啓辭勿施更自本院招致啓板前反覆査問使之從實條對至於李承薰不可寘之䵝䵢之科今該府拿問捧原情以啓也又啓言問啓事命下矣問于前假注書洪樂安則以爲刊册一事之不能手執目覩固已仰陳而所聞於李秀夏者一如前言秀夏所居卽保寧縣也所學漸熾該縣監李日運懲治十許人而無其效每欲執其刊書而以其秘之甚密終未得捉云珍山郡守申史源前任禮山時有書曰禮山村珉輩諺翻或謄書卽付刑吏投火而其中聖敎淺說萬物眞源二册皆有證據云云臣未知二册之刊謄與否而其盛如此暗地刊行非意外事也且丁未冬李承薰之設法洋中也亦有帶去之書果爲李基慶之所目睹問於基慶則可知其槪就其爲敎主者臣旣聞其人焉敢諱之楊根士人權日身不但發於臣書中此是播謄一世無人不知故前都正睦萬中所製通文及進士睦仁奎抵書山林以斥其自作敎主之罪日身卽同知安鼎福之女壻鼎福經術儒學卓然嘗作大學問答論其流爲大患至比於風角符水又以入燕貿册咎承薰故日身於鼎福無異相絕日身之子三人卽其外孫也不兒外祖入地則其爲自居敎主可知又有禮山民李存昌已經本邑之刑治一向不悛云臣憂慨弸中又復妄言僭猥之罪無所自逃云矣敎以册子事眞贓若現發則朝家但當付之有司以其法處之而已豈可枉費酬應以甲者之言拿査乙者以乙者之供捉覈甲者乎今番之事一付之廟堂意有所在以此問啓招致備卽傳于廟堂郞令廟堂招問洪樂安及樂安對語中所證諸人所謂册子肯綮指一草記楊根權日身事雖不關於刊册所謂敎主二字旣發於奏對之語此豈可比之完査之權尹乎爲敎主之證案問于抵書發通之人令該曹究覈正偉以聞禮山民人所爲誠如是也極爲痛惡付之道臣處置足矣其罪可誅也則登聞其情可竄也則直決事分付該道也
정조 15년 · 강
命宣傳官試講明日兼行
정조 15년 · 목
敎曰宣傳官試講明日兼行試官訓將禁將爲之
정조 15년 · 강
配兩司吏朴以錫等
정조 15년 · 목
刑曹啓言兩司書吏等嚴杖草記勿施事命下矣書吏朴以錫遂安郡尹宗莘平昌郡竝徒二年定配卽爲押送
정조 15년 · 강
御中日閣行抄啓文臣試射及宣傳官試講試官朴祐源李時秀沈晉賢洪義浩徐有大趙心泰
정조 15년 · 목
具平戎服乘輿出永肅門詣中日閣降輿陞座試官以下行禮設敎日開場也仍命宣傳官開講○抄啓文臣頒賞訖敎曰射無分講居不宣傳官竝記過拿入敎曰名曰宣傳官射則無分講則居不如許宣傳官將焉用哉今番則以三令五申之意參酌而此後爾廳射會若又如此則當重勘着意肄習也竝拿出○承旨申耆曰宣傳官試講時給册等節能麼兒郎廳擧行而今日初不待令事極駭然不能檢飭之堂上重推該郎廳當重勘而本院請推外無他罰何以爲之予曰堂上罷職該郞爲先汰去令訓將從重決棍也○降座乘輿入永肅門還內
정조 15년 · 강
重推訓鍊大將趙心泰禁衛大將徐有大
정조 15년 · 목
承旨李晚秀啓言應講宣傳官擧措駭妄將臣試官無一言察飭請竝重推從之
정조 15년 · 강
命中日閣附近稍曠處移定
정조 15년 · 목
敎曰昌德宮中日閣射砲之直向明禮門近處誠有萬萬未安者年前臨試也甚以爲悚然伊後至于今未遑昨因抄啓文臣試射處所定於中日閣更思之旣覺有一分未安則仍以行之極涉欠誠然已出之令不必移定之故今日設場就稍右處者將欲移定未遑之事也已有筵敎於兵判及將臣者中日閣自後中日附近稍曠處移定以此意分付丙三廳俾各知悉
정조 15년 · 강
掌令魚錫齡以母病上疏乞遞批許救護
정조 15년 · 강
推刑曹判書金尙集
정조 15년 · 목
政院啓言楊根權日身事令該曹究覈以聞事命下矣今至三日尙無登聞成命之下如是稽滯萬萬駭然該曹堂上重推聽傳敎之郎廳所當重勘而本院請推外無他罰何以爲之允之敎以堂上旣已推考郎廳亦爲推考
정조 15년 · 강
分揀宣傳官鄭學耕等
정조 15년 · 목
敎曰內乘處分人分揀宣傳官鄭學耕亦爲分揀○京畿監司徐鼎修以喬桐府充軍罪人李商一歸葬給由馳啓敎以旣非重罪何必給由放送事回諭同罪一體分揀放送
정조 15년 · 강
副修撰吳泰賢陳疏辭職仍請均俵賜批
정조 15년 · 목
疏略曰向來臺評指斥玉暑斷之以僅分魯魚四字如臣無似添居經幄之列被此題目撫躬慙悼中夜失寐千萬匪意恩除又下顧臣廉義末由移進伏乞亟降威罰劃卽鐫改焉今年年事大違始料要之三四分是豐六七分是歉均俵之方不容少忽停減之政固宣以實向者十行恩綸一委之於道臣此古無之盛德事也如無別般申飭反有未究之歎臣謂令廟堂行會各道俾得實惠焉批以事有關於益下其間屢下飭敎朝紙無一一書出之例故爾或未聞之爾其勿辭察職
정조 15년 · 강
命權日身令該曹嚴覈正律
정조 15년 · 목
備邊司啓言依傳敎招問當問諸人則洪樂安以爲渠若目擊刊册則豈不於問啓之中歷陳之乎小人所知只權日身之爲敎主此外別無可違云李秀夏以爲渠家在湖中而但聞益漢農夫多有誑惑上京之後與親舊語次間只說其痛駭而已至於刊册目所未及云以兩人所言論之刊册肯綮別無更覈睦萬中以爲權日身之溺於西學卽親知所共聞知曾於乙巳年自秋曹推覈金姓中人之際日身自入法曹願柀其罪此一款爲渠斷案矣所謂敎主此非帖文而以其力主之故愚珉號之以敎主心常絕痛故果以此發通李基慶以爲渠與李承薰洪樂安爲切親之友矣向於丁未冬與承薰同在洋中所謂西洋書同爲者閱若以着書爲罪則與承薰別無異同其書悖理傷倫之辭間多有之故論斥不遺餘力伊後與洪樂安不無以此爲言云權日身之自入秋曹願被同罪者明驗其妖學之窩主此不嚴懲邪說無以知戢請權日身令該曹嚴覈正律允之
정조 15년 · 강
詣毓祥宮行酌獻禮仍詣延祐宮宣禧宮展拜
정조 15년 · 목
具翼善冠袞龍袍來輿出協陽門由肅章門出敦化門降輿乘輦至宮門外降輦乘輿至齋殿門外降輿詣版位行再拜禮訖詣神位前三上香獻酌大祝讀祝訖還詣版位行再拜禮仍詣奉安閣版位行再拜禮訖入殿內奉審還詣齋殿○敎曰延祐宮宣禧宮展拜時百宮行禮寘之兵曹判書吳載純曰能麼兒堂上罷職當以御營中軍元厚鎭現告而以禁衛中軍李應爀誤爲現告至於中軍出代臣之未能覺察不勝惶悚原傳旨付標以入禁衛中軍望筒請勿施予曰依爲之少項乘輿詣延祐宮降輿詣版位行再拜禮訖仍詣宣禧宮版位行再拜禮訖乘輿出宮門降輿乘輦入敦化門由肅章門入協陽門還內
정조 15년 · 목
江原監司尹師國以莊陵丁字閣修改最勞土校等姓名開錄馳啓敎以陵屬及本邑吏鄕之首尾敎勞者一體帖加京者役及工匠令該曹施賞邑隸卿其亦爲施賞事分付
정조 15년 · 강
命通川郡守元羽孫便近處相換金川郡守金魯成畿邑相換
정조 15년 · 목
吏曹啓言金川郡守金魯成身病猝重通川郡守元羽孫親病危篤幷不得下去云申飭之下不爲下去事甚未安本曹請推外無他罰何以爲之敎以通川郡守元羽孫以當初除拜之意豈可徒然落職有職然後初十日誕辰問安可以進參便近處相換金川郡守金魯成其在惠養之政宜令帶職畿邑一體相換幷令除朝辭赴任也
정조 15년 · 강
成均館生員宋道鼎等二百二十一人陳疏斥邪賜批
정조 15년 · 목
疏略曰近日所謂西洋學者是果何說也此說行於世有年而其書未之見臣等無由以據其設一一勘破而大抵聞其傳說則喪而不服喪廟而焚其主此乃所未有凶悖之擧也彼尹持忠權尙然獨非天地之所生父母之所育也而爲此大無道夷狄禽獸所不忍爲之事則此天地之大變也今聞縉紳簪纓之徒閭里婦孺之輩千百傳襲擧相慕效以至於蠅頭之字刊印而布之泒流已漫徒黨式繁至於李承薰之貿册乃其作俑之凶也權日身之敎主卽是護法之賊也其餘權喆身李潤夏及轉相傳襲者一以王章待之申史源之守土庇護之罪宜不容弛緩而不論也明矣竊觀近日朝著之上雍容暇豫專欠救焚拯溺之意低回顧瞻太無明目張膽之意則又安知今日覈治之擧反開滋蔓而復蹈向年之轍哉目今凶徒之顯著者一一窮覈以正王法其他黨與之濡染者隨輕重而罪之遍諭八方愚民俾不狂惑於邪說焉批以朝廷之所闢之斥之禁之罪之者何待爾等之言亦豈或歇後於爾等乎大抵朝廷先觀朝廷之事面也故昔在先朝戊寅海西扡方有邪學幾乎家家人人毀祠廢祀自海西至于關東其徒寔繁中外頗惶惑而先朝未嘗槪示於筵席絲綸之間付之自起自滅之科有一筵臣請査其事始命差遣御史按治只誅倡言一人其時在筵者故大臣李宗城故重臣李益輔以朝廷之不可輕示用力之意力言勿遣御史故大臣李天輔盛論道臣之不早自斷以貽朝廷之處分請重勘以懲之今番事朝廷之費辭敎視諸先朝戊寅處分已倍用力焉此則竊效論孟訓辭有緩嚴之別也爾等在首善之地聞多口之譁然恐有累於正道聖學思陳誅討之說者其誠可嘉其心可尙豈可以數段句作之言未必一一有中快摘以爲疵乎依所請待査事出場當分首從明賜處分爾等退修學業益礪衛正斥邪之方
정조 15년 · 강
召見刑曹堂上于重熙堂刑曹判書金尙集參判李時秀
정조 15년 · 목
予曰昨日政院請推秋堂故循例批下而當初問啓判付中上段則屬之廟堂下段則屬之秋曹卿似誤者矣尙集曰臣實誤者矣予曰權日身已捉來乎尙集曰今日似當捉來矣予曰以洪樂安問啓觀之渠之眞贜已露矣尙集曰名以士子悖倫之書渠旣惑信自稱敎主至於翁壻之相絕況其身入秋曹請與金姓人同罪者已是渠斷案矣時秀曰渠以敎主自任則必有所受處所敎之人敎主二字當爲究問矣予曰今又見完伯査啓尹持忠權尙然之燒主一款渠旣自服豈有如許凶悖者乎大抵世無經術矜式之士故人多漸梁詿誤之歎而然也爲世道豈不可憂乎在昔先朝戊寅年間所謂生佛出於海西命送御史只誅其魁而未嘗槪示於絲綸矣予於今番事多費辭敎卽竊效論孟訓辭有緩嚴之別也此意已言及於儒疏批旨矣蓋今番事多出於左相知舊中故外間似或謂予觀左相顏面而此實關於衛正闢邪予豈爲一大臣而歇治乎今若一一査出人人究覈則殆近於不敎而刑矣但當懲一礪百之典已現發者以法繩之則是爲生道殺人矣如是之後曉諭坊曲嚴立禁條斷不可已也尙集等曰聖敎誠至當矣予曰洪樂安之長書以跡言之豈眞出於衛正之心亦豈渠一人之自辦乎予非不欲處分事關闢異故姑不明言而渠之本末終當綻露矣項日賓對時諸備堂無一言獨秋判以樂安爲妄人矣予於此事誠慨然於左相矣箚本中疾之如仇讎云云卽是怯也末又非斥樂安誠莫曉也至於明而察之之言亦未知其何意且其擧條中敲撼二字尤豈不慨然乎眞有敲撼之人則但當以其罪罪之豈可以敲撼二字書諸擧條頒示八方有若先發者然乎蓋本事多關於大臣親知則大臣亦豈無踪跡之嫌乎聞儒疏發通卽睦仁主而末乃以疏語之侵逼大臣割名而出云當初發通之人反爲割名而出眞所謂吞文書也蔡弘履始爲李秀夏李基慶又無難爲之誠可駭矣尙集曰大臣所奏明察之言臣亦聽之而誠未知其意矣時秀曰推問日身時刊册一事自當入於問目中矣予曰册若現納則無論刊與謄投諸火中然後可以永絕根本矣此事難以刑政專治闢邪學莫如明正學故日前策題中以明末淸初文集事盛言之大體明淸之文噍殺奇詭實非治世之文而袁中卽集爲其最矣近來俗習皆捨經學而趨雜書故世無有識之士而愚珉無以觀感矣故予於小說一不披覽而內藏雜書皆已無之此可知予苦心矣尙集等曰此實衛正斥邪之先務矣
정조 15년 · 강
遞大司憲具㢞執義權恢掌令任長源持平朴載淳
정조 15년 · 목
因臺諫牌招啓辭敎以未肅拜臺諫外在外有情勢人幷許遞
정조 15년 · 강
遞承旨李晚秀洪仁浩以李東顯金載翼代之
정조 15년 · 목
敎曰奉命承旨許遞又敎曰當該承旨洪仁浩遞差與未差之代前望單子入之待下批牌招察任
정조 15년 · 강
王大妃殿誕日陳貿時命以進表裏磨鍊
정조 15년 · 목
禮曹啓言今十一月初十日王大妃殿誕日陳賀時應行節目請令該曹照例擧行敎以旣承慈敎以進表裏磨鍊
정조 15년 · 목
以李致中爲大司憲許晊爲執義李秉喆爲司諫金孝眞權儐爲掌令朴孝成爲持平宋翼孝爲獻納申▣爲正言申獻朝爲修撰
정조 15년 · 강
召見刑曹堂上于熙政堂刑曹判書金尙集參判李時秀
정조 15년 · 목
予命讀全羅監營査啓判付訖尙集曰全羅監營囚推罪人尹持忠權尙然文案回啓旣有依所照律施行事判下矣大臣收議及臣曺照律處斬則一也而有待時不待時之異何以擧行乎予曰依大臣議施行也尙集曰兩賊正律不可遲緩知委本道捧結案啓聞而卽爲擧行斷不可已更此仰達矣予曰依此爲之
정조 15년 · 강
命珍山郡限五年降縣該郡守拿問重勘以抄選中人差遣
정조 15년 · 목
敎曰湖南囚尹持忠權尙然用大辟旣從獄官之議律而渠之絕悖至凶無係乎不埋葬一款之浪傳毋論焚與理用意下手於祠中之版者是可忍孰不可忍猶屬歇語以今民志之日渝正學之日蕪猶不料有此滅倫敗常之擧亦豈但曰不遜而不親乎哉戊寅海西之事持不過村泯野婆輩無知沒恥之犯而權尹兩竪又與賤類自別則其爲彝常之變當如何此所以判下曹案也先以治化之未敷瞿然發歎者其在明天倫正人心之道宜有別般懲思之典事屬綱常何拘格例乎全羅道珍山郡限五年降縣寘之五十三官之末該守令任其作罪其敢曰在官不知乎不可以渠先摘發有所寬恕待決末處之爲批該郡守先罷其職仍令該府拿問照法重勘至於火其書之請旣從刑官筵奏而使之火之寧有徒法自行之理乎家藏者告官自首自首者勿問自今日屬之昧爽以後者施以重辟幷家長勘罪斷不饒貸事載之金石之典而自廟堂先自部內坊曲嚴明知委外方一體頒示今則處分旣嚴而所謂邪學事可謂出場復以如此如彼之說登徹於公車致煩酬應反非不事之義以此分付向於臺啓相箚之批申申以衛正學三字爲闢邪說之急務言似迂遠意實深長今於兩竪用大辟之後其所扶植閳發之輩不可以迃遠而忽之昨見抄啓文臣對策中有一券之以林下隱跡者先試卽潛邑吏爲救措此說甚有槪焉欲待査事出場而用其言矣珍山見窠以抄選中人差遣事分付銓曹又於筵席語到端本之方大臣請以學習經傳尊尙程朱固窮不染於流俗者拔例晉擢大臣之言誠好矣令廟堂抄選讀書之士以啓式年不遠此其時也道內飭躬修行之士亦令廟堂嚴飭諸道方伯勿循前套實心對揚先試卽潛而可堪次試字牧而可堪推以至於備顧問亦足當其任者式年原薦外雖一二人各別搜訪期於歲前登聞事分付
정조 15년 · 목
刑曹判書金尙集啓言湖南兩罪人旣用大辟明正典刑而至於拔本塞源之道莫如痛禁其書臣意則遍捜坊曲投諸水火若有不卽現納從後被捉者依律勘斷之意請嚴飭從之敎以火其書豈待卿言而年前禁西學事備局回啓判付中名曰火其書一有見漏反損紀綱爲敎者出於令出惟行之意而令則近於干戚睯不知畏鳥可不用重典當別下傳敎定制自卿曺爲先知悉京中限二十日諸道各計令到二十日之限家藏者告官焚之昧爽以後若有現發於匿寘者自有當律卿其嚴飭坊曲俾無不聞知之弊外方一體行會限後犯科監司守令幷當坐論亦爲分付也
정조 15년 · 강
召見同義禁趙心泰于重熙堂
정조 15년 · 목
予命讀奏李承薰供辭予曰渠之所作闢異文果現納乎心泰曰本草在乎澤縣不爲持來云矣
정조 15년 · 강
遞承旨金載翼以李集斗代之尋遞
정조 15년 · 목
政院以載翼解由未出啓稟敎以勿施前望單子入之待下批牌招察任又敎曰左副承旨聞有應避之親嫌許遞前望單子入之待下批牌招察任
정조 15년 · 강
許施榮川等邑堤堰隤決處發軍完築之請
정조 15년 · 목
備邊司啓言慶尙監司鄭大容狀啓有稟處之命矣卽見其狀本則榮川郡守咸陽郡守黃山察訪安奇察訪牒呈以爲田畓今年源水處處潰決較量民力萬無說工之勢近邑民丁量宜調發以爲完築云令廟堂稟旨分付爲辭矣歉歲役民大是難事而前此已例不啻屢遭此非創下之令也道臣所請依狀辭許施潾邑赴役之民自各其官量減烟戶雜役以示優恤恐似無妨請以此分付允之
정조 15년 · 강
持平尹悌東以母病上疏乞遞踏啓字
정조 15년 · 강
生員睦允中等十二人工疏斥邪
정조 15년 · 목
疏略曰異端之害未有甚於西洋說者也至於珍山兩罪人實覆載之所難容神人之所共誅此而不嚴究覈亟施誅戮則將何以壹民志而折亂萌耶至若權日身敎主之說久被鄕黨指目挺身秋曹之擧已爲籌司勘斷窮覈得正施以當律斷不可已也臣等跡忝首善之地衛道斥邪之誠有倍於他人故齊赴洋中欲參疏班及見疏草則罪人聲討外數段句語與臣等意不同故不得已以各疏仰龥伏願廓揮乾斷使邪說永熄○敎曰聞承宣言館儒封章詣闕人只十二亦無太學通文云十二人聯疏前所未聞儒疏何等體重士習自有規度則乃敢如此乖悖猥雜之擧乎欲賜處分取見原疏十二之中睦姓爲三其中所謂仁圭卽見其名於草記及問啓者而又忽不入於昨日錄名投跡於今日疏下李基慶之二三其說猶以爲駭惡名以士子擧措若是其無常豈不痛惡乎班頭儒生睦允中爲先停擧仁圭禁其擧業逐送鄕土更勿接跡於城闉之內事分付本館及該府
정조 15년 · 강
命楊根郡守李昌郁拿勘
정조 15년 · 목
刑曹啓言楊根罪人權日身今至四日尙不捉送稽滯緣由亦不報來萬萬駭然該郡守請拿問處之敎以道臣推考當該守令事在渠邑不卽摘發禁戢或報營而發關催促之下如是遲滯可謂兩罪俱發爲先罷職仍令該府拿問勘處也
정조 15년 · 강
命尹持忠等依律施行
정조 15년 · 목
刑曹啓言依下敎發遣郎廳問議于大臣則左議政蔡濟恭以爲尹持忠權尙然窮凶之罪何至若是之甚臣謂兩賊分付道臣衆民所見處不待時處斬使群生咸知綱常之至重斷不可已云矣妖書邪術潛相傳習甚至於祠版焚毀窮凶絕悖人理滅絕而査庭供招節節凶獰令該道道臣其格結案取招啓聞後請正法敎以依所照律施行
정조 15년 · 강
命罪人權日身更加嚴刑濟州牧減死棘置
정조 15년 · 목
刑曹啓言罪人權日身請更嚴刑取服敎以洪樂安所爲敎主云者未必是聚徒設敎似指況惑而崇信渠之再供中此非理外之邪說云云可見情實之自綻然於三推之後始以乖人五倫至廢祭祀爲邪學等語納供則正若儒言墨行爲吾道之罪人足可謂立跡於斥邪藉令渠口然而心不然有此隨問漫對之擧詆辱之說出自渠口渠所枉用之十年工夫自歸於永崖之見睍日消幾何不心與口眞箇相應乎王政所務莫如人其人矣家藏雜書別定官差登時搜驗取來焚於曺庭待栲訊限滿更加各別嚴刑濟州牧減死棘置仍令牧使期望點考時以文以言必捧毀斥邪學之疏頻送廉察考其行止萬一有依舊不俊或誑惑他人牧使親執訙推直捧結案先斬後啓事嚴飭分付若或泛忽致有現發於來頭別遣之暗行當該牧使拿致王府刑推得情斷不可已亦令道伯時遣摘奸各別防戢俾無註誤島俗之弊
정조 15년 · 목
義禁府啓言孝陵別檢中漵原情泛稱遲晚請刑推得情敎以除刑推議處
정조 15년 · 강
有政吏曹判書李▣參議徐龍輔進
정조 15년 · 목
敎曰政官牌招開政○以鄭東愼爲持平朴奎淳爲副修撰宋啓來爲楊根郡守宋煥箕爲珍山郡守
정조 15년 · 목
予曰卿等卽在法官中人之爲邪學者隨間捉來或懲治或曉諭以爲改圖自新之地也尙集等曰敢不着意擧行乎
정조 15년 · 목
予曰予當先言之近日中山之謗書監篋矣左議政蔡濟參曰今承下敎知有人言惶恐不知所達矣予曰昨日湖南査啓判付後有所傳敎而以治化未敷爲言矣濟菾曰世豈有如權尹兩賊之滅倫者乎此輩與臣素有聲息臣若常時責勉則豈有是事乎臣實抗顏而外面言之非胥命引義事故今雖登筵不勝靦然臣面欲削之矣予曰予不待鄕言已言及於刑官此學果始熾於癸卯甲辰以後而今則雖賞之不竊矣第此事難以刑政專治眞贓之已現發者以法繩之而其中漸染詿誤之類若善爲牖迷則豈無覺悟而歸正乎不可日日以此酬應故昨已收殺今日以後非自朝家用力處也調劑之道項筵旣一任於卿未然之前猶付之於鄕已然之後尤當屬之於鄕且卿旣以於渠輩素有聲息爲言則豈不責勉於鄕乎士族則卿足可禁齗使之自起自滅至於中人以下使刑官或爲懲治或使曉諭如此然後自可爲防戢矣濟恭曰凡係士族敢不責之禁之此事足可自下禁止而今至於推上朝廷矣予曰自下掩寘故乃至推上朝廷而推工朝廷亦安知不有益乎但不如早爲自下禁止初無是事之爲愈也且申史源誠有罪矣渠爲一郡之命吏若有歲禁則豈至於此乎仍命承旨申耆讀李承薰供辭予曰此似緩治而旣無罪案之綻露買來之册卽不過一種其後又作闢異文云特用寬典使渠改圖自新好矣何必深治乎濟恭曰聖敎誠至當矣第臣有一慮焉承薰供辭中有禍心等語此供若傳播則恐有惹鬧之端矣予曰已有所飭敎此後則似不敢爲矣昨聞承宣言有一疏章到院而不捧云矣予曰儒生處分傳敎卿果見之乎濟恭曰俄見之矣予曰只十二人聯疏果何故也濟恭曰渠輩初欲同參矣見疏本後以爲別爲治疏云而終若不爲則有幷與斥異端而不爲之嫌故宋乃爲之云矣予曰其申睦仁圭卽當初發通人也發通何意割名又何意卿等所知之輩所爲誠若魑魅難以知之矣濟恭曰此則臣未知之矣予曰俄又見一疏本以李東郁書狀時新書出來之故直請回示其律名豈不㤑駭乎回示卽用於軍中之律也灣尹非但二品職書狀卽是兼臺兼臺豈可回示乎其疏可謂貽着極矣所謂闢異之論亦如此豈不慨然乎灣尹欲回示兵使當爲之乎監司當爲之乎渠可自爲乎如許玉堂古豈有之乎其言可謂使人大慚矣原疏捧納承旨卽灣尹之四寸也旣非大義滅親之事則律名如是而不爲引嫌循例捧入似如何矣濟恭曰堂疏之直請回示誠怪駭矣予曰次對爲之總戎使李柱國曰本廳軍校放科專以還穀保米頒給矣今年皆以錢代捧如此之歲留庫米中取用已有前例請下詢大臣處之濟恭曰事勢如此姑以留庫米放科恐好矣予曰依此爲之濟恭曰聞戶判言今年收租足比豐年焧數云今年益下之惠澤至矣至於田災尤是曠絕之息而狀租如此可知年事之焇稔矣予曰災政一付之道臣故似然矣濟恭曰誠然矣自朝家許劃則給災必夥多矣予曰凡事付諸當之者則果有其效故今番禁邪學亦付諸卿意有所在矣
정조 15년 · 강
許施平壤等邑災結分俵之請
정조 15년 · 목
左議政蔡濟恭啓言乎安監司洪良浩狀啓平壤等二十八邑田畓災一千一百二十九結零請令廟堂稟旨分付矣執災分俵旣委道臣依狀辭許施之意請分付從之
정조 15년 · 강
命海西便民之方依狀請施行
정조 15년 · 목
左議政蔡濟恭啓言黃海監司李敬一狀啓各樣田畓災爲四千六百五十三結十二負三束內尤甚邑限折半之次邑三分一稍實邑四分一以相當穀準折代捧待明秋還作本色數三便民之方開錄于後幷令廟堂稟處爲請矣其一管理管所管大興山城軍餉糶糴失稔之年捧留本郡已多其例今年姑爲捧留該郡事也其一尤甚邑限明秋勿定配所事也其一牙兵冬三朔輪防停止事也其一推奴徵債限明秋防塞事也事係便民之政幷依狀請施行之意請分付從之